กรุงไทยบุกพม่ามั่นใจเติบโตเร็ว
“กรุงไทย” ฉลุยเปิดสำนักงานผู้แทนในพม่า รอกฎหมายเปิดทางให้เปิดสาขา เชื่อต่อไปพม่าเจริญเร็ว
18 มิ.ย. 2555

“กรุงไทย” ฉลุยเปิดสำนักงานผู้แทนในพม่า รอกฎหมายเปิดทางให้เปิดสาขา เชื่อต่อไปพม่าเจริญเร็ว 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ขณะนี้ธนาคารได้รับอนุญาตให้เปิดสำนักงานผู้แทนในพม่าแล้ว ซึ่งผ่านการอนุมัติจากธนาคารกลางของพม่า เหลือขั้นตอนไปรับใบอนุญาตเท่านั้น 




อย่างไรก็ดี ธนาคารได้เช่าอาคารเพื่อทำเป็นสำนักงานผู้แทนในพม่าเรียบร้อยแล้ว ซึ่งการเป็นสำนักงานผู้แทนทำได้เพียงให้คำปรึกษา และดูแลลูกค้าไทยที่เข้าไปลงทุนในพม่า แต่ไม่สามารถทำธุรกรรมการเงินอื่นได้ โดยในระยะต่อไปแผนของธนาคารต้องการเปิดสาขาในพม่า เพื่อปล่อยกู้และรับเงินฝาก แต่ปัจจุบันกฎหมายของพม่ายังไม่ให้ธนาคารต่างประเทศเข้าไปเปิดสาขา ซึ่งขณะนี้ธนาคารกลางของพม่าอยู่ระหว่างพิจารณาในเรื่องกฎหมาย เพื่อเอื้อต่อการให้ธุรกิจการเงินจากต่างประเทศเข้าไปลงทุน
“ตอนนี้ลูกค้าของธนาคารก็กำลังดูอยู่สำหรับการลงทุนในพม่า เพราะต่อไปพม่าจะเป็นประโยชน์กับไทยเยอะ พม่าโชคดีที่เปิดประเทศในช่วงจังหวะที่กำลังมีการเปิดประชาคมเศรษฐกิจอาเซียน (เออีซี) หลายประเทศจึงอยากเข้าไป และต่อไปจะเป็นประเทศที่เจริญเร็วมาก คนจะมีงานทำ มีรายได้ จีดีพีประเทศจะเติบโตสูง ทำให้เกิดปัญหาต่อไปคือไทยจะขาดแคลนแรงงาน” นายอภิศักดิ์ กล่าว
ด้านธุรกิจธนาคารพาณิชย์นั้น นายอภิศักดิ์ กล่าวว่า คาดว่าในครึ่งปีหลังสินเชื่อทั้งระบบธนาคารพาณิชย์จะไม่เติบโตมากเท่ากับช่วงครึ่งปีแรก เพราะสถานการณ์การเงินในยุโรป ทำให้ผู้ประกอบการเริ่มรอดูสถานการณ์ก่อนตัดสินใจลงทุนเพิ่ม ลูกค้าหลายรายเริ่มคิดที่จะถือเงินสดไว้ก่อน เนื่องจากมองว่าเหตุการณ์ข้างหน้ายังมีความไม่แน่นอนสูง วิกฤตยุโรปครั้งนี้เป็นเรื่องที่คาดการณ์ได้ยากว่าผลจะจบลงอย่างไร ถ้าผู้ประกอบการอยู่ระหว่างชะลอลงทุนเพื่อติดตามสถานการณ์ก็จะส่งผลมาถึงเรื่องสินเชื่อ
นอกจากนี้ สถานการณ์ในยุโรปจะส่งผลต่อการส่งออก คาดว่าการส่งออกจะลดลง ขณะที่จีนเศรษฐกิจก็เริ่มชะลอตัว จึงเป็นเรื่องที่เชื่อมโยงถึงกันหมด
นายอภิศักดิ์ กล่าวว่า สินเชื่อในครึ่งปีแรกเป็นการใช้สินเชื่อหลังจากเกิดน้ำท่วมในปลายปีก่อน เพื่อนำมาซ่อมสร้างใหม่ ทำให้ยอดการปล่อยสินเชื่อเพิ่มขึ้น ส่วนสินเชื่อที่เกิดจากการขยายการลงทุนจริงยังมีน้อย
“เรายังห่วงว่าสินเชื่อครึ่งปีหลังจะเติบโตได้อย่างนี้หรือเปล่า” นายอภิศักดิ์ กล่าว
นายอภิศักดิ์ กล่าวว่า ส่วนปัญหาการเมืองในประเทศนั้น เชื่อว่าภาคธุรกิจจะกันตัวเองออกจากปัญหาการเมืองได้